ફેક્ટરી, દુકાન અને ખેતી-ત્રણેય ધંધા ભલે ગણાય રોજગારના જ એકમ. પણ ત્રણેયમાં ફેર ગણીએ તો છે પાર વગરનો ! તમે જુઓ ! ફેક્ટરી કાચા માલમાંથી પાકામાં રૂપાંતરિત કરનારું યુનિટ છે. અને દુકાન એ માલનું વેચાણ કરી, વચ્ચેથી કમાણી કરી લેનારી તરકીબ છે. જ્યારે ખેતી તો કેટલાંય સજીવ-નિર્જીવ પરિબળો અને કુદરતી સ્રોતોની વચ્ચે વલોવાઈને ધરતીની ધૂળમાંથી મલાઈરૂપી ધાનનું નવસર્જન કરનારી ખૂબ લાંબી ને સતત ચાલતી પ્રક્રિયા હોઈ, ઘડીકમાં શરૂ અને ઘડીકમાં બંધ કરી શકાતી નથી. એટલે એમાં ખંત ઉપરાંત પૂરતી ધીરજની જરૂર હોય છે. અને એવી અપેક્ષા મજૂર કે ભાગિયા પાસે થોડી રાખી શકાય ? આવું તો વાડીના માલિકે ખેડૂતે પોતે જ કરવું પડતું હોય છે.